2. pielikums likumprojekta "Grozījumi Krimināllikumā" sākotnējās ietekmes novērtējuma ziņojuma (anotācijai)

**Valsts probācijas dienesta nodarbināto noslodzes pieauguma aprēķins, ja Krimināllikumā tiek ieviests jauns pamatsods – probācijas uzraudzība**

Likumprojekts "Grozījumi Krimināllikumā" paredz ieviest jaunu pamatsodu – probācijas uzraudzība (turpmāk - PU), papildinot Krimināllikuma (turpmāk – KL) pārejas noteikumus ar 24. punktu, kurā noteikts, ka PU sāk piemērot ar 2021. gada 1. janvāri pilngadīgām personām, kuras izdarījušas KL 126., 130., 130.1, 174., 248.2, 253.2 un 340. pantā paredzēto noziedzīgo nodarījumu pēc 2020. gada 31. decembra, un nepilngadīgajiem, kuri izdarījuši jebkuru KL sevišķās daļas pantā paredzēto noziedzīgo nodarījumu pēc 2020. gada 31. decembra.

**Esošās situācijas raksturojums Valsts probācijas dienestā**

Ik reiz, vērtējot jaunu politikas plānošanas iniciatīvu ieviešanas iespējas, kas saistītas ar Valsts probācijas dienesta (turpmāk – VPD) funkciju satura (realizācijas mehānisma) pilnveidošanu vai ar kurām VPD tiek paredzētas jaunas funkcijas, VPD veic aprēķinus. Aprēķinu pamatā tiek izmantots prognozējamais probācijas klientu skaita pieaugums, ja tiek plānota jauna funkcija, vai veicamā darba apjoma (patērējamā laika) pieaugums/samazinājums, ja tiek plānotas izmaiņas funkciju realizācijas mehānismā. Minētās prognozes tiek salīdzinātas ar: a) pieejamajiem VPD personāla resursiem (cik tie ir un kādu darba stundu ieguldījumu tie sniedz), b) amatu grupām (kāda ir personālresursa veiktspēja attiecīgo uzdevumu veikšanai – noteiktie pienākumi attiecīgas funkcijas veikšanai, apgūtās apmācības, pieredze, kvalifikācija); c) noslodzi VPD uz attiecīgo aprēķinu veikšanas brīdi un tās tendencēm vismaz divu gadu periodā pirms aprēķinu veikšanas.

Noslodzes aprēķinam VPD ir izstrādāta un ieviesta metodika, kas balstīta noteiktu darbību hronometrāžas pieejā. Visas standarta darbības katrā no VPD funkcijām ir hronometrētas trīs mēnešu laika periodā, iesaistot 75, pēc nejaušības principa izvēlētos, VPD funkciju veicējus un veicot darbību hronometrāžu 215 klientu lietās dažādās VPD funkcijās. Pēdējā hronometrāža pabeigta 2016. gada martā un tai atbilstošs noslodzes aprēķina mehānisms ieviests 2017. gadā. Būtiskas izmaiņas VPD funkciju realizācijas mehānismā kopš tā laika nav bijušas, kas nozīmē, ka pašreizējā slodzes aprēķina metodika ir aktuāla un objektīva. Gan slodzes aprēķina mehānisms, gan standartizētas darbības un to īstenošanai noteiktais laika standarts katrai no VPD funkcijām ir nostiprināts VPD iekšējos noteikumos.

2019. gadam noteiktais VPD amata vietu skaits ir 403.

Divas amata vietas piešķirtas uz noteiktu laiku līdz 2021. gada janvārim (ieskaitot) Eiropas Reģionālas attīstības fonda  Darbības programmas "Izaugsme un nodarbinātība" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" projekta Nr. 2.2.1.1/17/I/011 "Probācijas klientu uzskaites sistēmas pilnveidošana" īstenošanai.

No atlikušās 401 amata vietas ar 2019. gada 1. janvāri:

a) VPD funkciju īstenošanu (nepastarpinātu darbu ar probācijas klientu) veic **310** nodarbinātie 43 reģionālo teritoriālo struktūrvienību nodaļās: vadošie probācijas speciālisti-nodaļu vadītāji (43), vecākie probācijas speciālisti (102), probācijas speciālisti (163) un vadošie eksperti brīvprātīgo darba jomā (2);

b) 6 reģionu teritoriālo struktūrvienību organizatorisko vadību un administratīvo darbu nodrošina **23** nodarbinātie: reģionālo teritoriālo struktūrvienību vadītāji (6), vecākie referenti – struktūrvienības vadītāja palīgi (6), lietveži (11);

c) visa VPD organizatorisko un administratīvo vadību nodrošina centrālais aparāts, kurā strādā **68** nodarbinātie, ieskaitot VPD vadītāju un 7 Elektroniskās uzraudzības monitoringa centra darbiniekus, kas strādā maiņās.

VPD struktūra ir mainīta ar 01.01.2019. Šo izmaiņu rezultātā ir pilnveidota gan VPD organizatoriskās un administratīvās vadības sistēma, gan arī ir izdevies pie nemainīga darbinieku skaita uzlabot kapacitāti nepastarpinātam darbam ar probācijas klientu – no 277,5 slodzes vienībām (1 vienība=40 h/nedēļā darbs ar probācijas klientu) līdz 278,5.

Norādītās amata vietas ir paredzētās, bet faktiskā situācija regulāri atšķiras – ir mazāka, kas saistīts ar personāla rotāciju. 2018. gadā tā veidoja 23%. Arī norādītā slodzes vienību kapacitāte, kas minēta iepriekšējā rindkopā, ir norādīta maksimāli iespējamā, pieņemot, ka visas amata vietas ir aizpildītas un visi ir darbā, kas pēc būtības nav iespējams (atvaļinājumi, darba nespēja u.c.).

Papildus ir jāņem vērā, ka personāla rotācija ir tiešā veidā saistīta ar slodzes kapacitāti probācijas klientu lietu vadībā. Pieņemot jaunu darbinieku, VPD pats veic tā apmācību turpmākajam darbam. Apmācību periods ilgst aptuveni 5 mēnešus un šajā laikā darbinieka pieļaujamā klientu lietu vadības noslodze ir 0,80 slodzes koeficients jeb 32 stundas nedēļa, jo 0,2 jeb 8 stundas jaunpieņemtajam darbiniekam ir jāvelta mācībām.

Vidējā faktiskā VPD klientu lietu vadības noslodze 2018. gadā veidoja 0,98 slodzes koeficientu vienam darbiniekam, atsevišķās Rīgas, Kurzemes un Zemgales reģionu struktūrvienībās būtiski to pārsniedzot, bet Vidzemes un Latgales reģionos saglabājot tendenci samazināties.

Struktūras izmaiņu rezultātā VPD ir izdevies arī daļēji pārvirzīt amata vietas no Vidzemes un Latgales reģioniem uz Rīgu un Pierīgu, kas ir uzlabojis slodzes izlīdzināšanu, taču 01.02.2019. vidējais slodzes koeficients vienam darbiniekam ir pieaudzis līdz 1,01 jeb, izsakot to stundās, 40 stundas 24 minūtes nedēļā vienam darbiniekam. Minētais saistīts ar papildu pienākuma noteikšanu VPD ar 01.01.2019., kas izriet no likuma, "Grozījumi Kriminālprocesa likumā" (pieņemts 27.09.2018., spēkā ar 25.10.2019., bet daļā par VPD pienākumu ar 01.01.2019.) un kas nosaka tiesām un prokuroriem obligāti pieprasīt un VPD sagatavot izvērtēšanas ziņojumu par visiem apsūdzētajiem nepilngadīgajiem. Minēto grozījumu ieviešanai likumprojekta anotācijā bija paredzēts, ka, lemjot jautājumu par gadskārtējo valsts budžetu 2019. gadam, jāizvērtē papildu finansējuma piešķiršana VPD papildus 5 amata vietu finansēšanai, pārdalot šīs amata vietas no Ieslodzījuma vietu pārvaldes, kurai nav līdzekļu to finansēšanai. Minētais nav noticis, bet grozījumi Kriminālprocesā ir stājušies spēkā, radot papildu noslodzi VPD.

Tātad jau šobrīd VPD darba noslodze nepastarpinātajā darbā ar probācijas klientiem ir sasniegusi maksimumu un pie attiecīgās noslodzes var rasties noteikti riski gan darba kvalitātē, gan personāla rotācijā, gan saistīti ar papildu izdevumu risku, ja būtu jānosaka virsstundu darbs personālam, kas ir taisnīgs un saprātīgs risinājums slodzes pieauguma risinājumam, bet nevar tikt izmantots kā pastāvīgs risinājums.

Lai risinātu radušos situāciju, līdz jautājuma izlemšanai par 2019. gada budžetu, VPD ar 01.01.2019. ir novirzījis 3 amata vietas no centrālā aparāta, kas tajā brīdī bija vakantas, uz reģionu struktūrvienībām un tas jau šobrīd rada noteiktas sekas – nepieciešamību noteikt virsstundu darbu noteiktām centrālā aparāta nodarbināto grupām, t.sk. dažus no viņiem iesaistot nepastarpinātā darbā ar probācijas klientiem, kas objektīvi ietekmē centrālā aparāta uzdevumu izpildi noteiktos termiņos.

Jautājums par papildu amata vietu pārdali jau kopš 2016. gada vienmēr tiek vērtēts, primāri skatoties uz pārdales iespējām tieslietu resora ietvaros, un līdz šim šādi risinājumu ir rasti attiecībā uz amata vietu jautājumu. Pamatā VPD tās tika pārdalītas no Ieslodzījuma vietu pārvaldes. Bet budžeta jautājums to finansēšanai vienmēr ir skatīts Ministru kabinetā, vērtējot kārtējā gada budžeta prioritātes.

Strādājot pie Valsts pārvaldes reformu plāna 2020 pasākumu ieviešanas, tieslietu resors ir veicis attiecīgus pasākumus un ir samazinājis amata vietu skaitu 2017. gadā – 25, 2018. gadā – 37, kā arī plāno 2019. gadā samazinājumu vēl par 33 amata vietām gan Tieslietu ministrijā, gan tās padotības iestādēs. Amata vietu samazināšana VPD netiek plānota, ņemot vērā jau iepriekš izklāstītos argumentus, kā arī vairākas citas politikas plānošanas iniciatīvas, pie kurām šobrīd strādā Tieslietu ministrija un kuru īstenošanu veiks vai to īstenošanā būs iesaistīts VPD, ja tās tiks atbalstītas.

Ņemot vērā iepriekš minēto, VPD nevarēs nodrošināt jaunu politikas iniciatīvu ieviešanu esošo personāla resursu un budžeta līdzekļu ietvaros.

Papildus norādām, ka Tieslietu ministrija ik gadu sadarbībā ar VPD izvērtēs aktuālo situāciju ar VPD klientu lietu vadības noslodzi un ieviešamo politikas iniciatīvu ietekmi uz to. Atbilstoši šim izvērtējumam Tieslietu ministrija aktualizēs nepieciešamo amata vietu skaitu attiecīgajam gadam kārtējā gada budžeta veidošanas procesā.

**VPD nodarbināto noslodzes pieauguma aprēķins**

Jauna pamatsoda PU ieviešana radīs izmaiņas kriminālsodu piemērošanas jomā kopumā, kā arī ietekmēs VPD nodarbināto noslodzi.

Paredzams, ka pamatsods PU varētu tikt piemērots virknē gadījumu, kuros pašreiz tiek piemērots brīvības atņemšanas sods nosacīti vai pamatsods – piespiedu darbs (turpmāk – PD).

Ņemot vērā, ka PU saturs ir paredzēts līdzīgs nosacīti notiesāto personu uzraudzības saturam, kā arī uzraudzības laika periods ir līdzīgs, gadījumos, kad nosacītas brīvības atņemšanas vietā tiks piemērota PU, VPD nodarbināto noslodzes pieaugums netiek prognozēts.

Noslodzes pieaugums tiek prognozēts gadījumos, kad PU tiktu piemērota līdzšinējā PD vietā, jo šajos gadījumos būtiski atšķiras gan soda saturs, gan laika periods, kura ietvaros VPD nodarbinātie strādā ar probācijas klientiem.

Lai aprēķinātu VPD nodarbināto noslodzes pieaugumu tika izmantoti VPD Probācijas klientu uzskaites sistēmas PLUS dati par probācijas klientiem, kuriem ir piemērots pamatsods PD (bez papildsoda – probācijas uzraudzība un naudas sods), un kura izpilde ir uzsākta 2017. gadā.

Noslodzes pieauguma aprēķins tiek veikts divās daļās – par katru izlases grupu atsevišķi – kopskaita noskaidrošanai, saskaitot abu daļu rezultātus (2. un 4. tabula).

**1. daļa: PU kā jauna pamatsoda ieviešana attiecībā uz nepilngadīgajiem**

**Noslodzes pieauguma aprēķins:**

1. izlases grupa – nepilngadīgie, saskaņā ar prognozēto – 190 probācijas klienti;
2. salīdzinot darba laika patēriņu, kuru VPD nodarbinātais patērē PD un PU probācijas klientu lietu vadībai mēnesī:
   1. vienas PD lietas vadībai mēnesī vidēji tiek patērētas **5** stundas;
   2. vienas vidēja riska PU lietas vadībai 8 stundas (nepilngadīgo lietu vadībai tiek patērēts vairāk laika, nekā pilngadīgo);
3. darba laiks (darba stundu skaits), kuru VPD nodarbinātais patērē lietu vadībai vidēji mēnesī ir **152** stundas, kas nozīmē, ka mēnesī viena VPD nodarbinātā slodze ir:
   1. **strādājot ar PD lietām - 30 probācijas klienti** (mēneša darba stundu skaits (152 stundas)/vienam PD klientam paredzēto darba laiku mēnesī (5 stundas)), tas ir 152/5=30;
   2. **strādājot ar vidēja riska nepilngadīgo PU lietām - 19 probācijas klienti** (mēneša darba stundu skaits (152 stundas)/vienam vidēja riska PU klientam paredzēto darba laiku mēnesī (8 stundas), tas ir 152/8 ir 19;
4. šobrīd ar šāda apjoma (190 klienti) PD lietām strādā 6 VPD nodarbinātie (klientu skaits (190)/ viena VPD nodarbinātā slodze PD jomā (30 klienti));
5. lai nodrošinātu šāda apjoma (190 klienti) PU lietu vadību, nepieciešami 10 nodarbinātie (klientu skaits 190/viena VPD nodarbinātā slodze PU jomā (19 klienti));
6. ņemot vērā, ka PU klienti aizvietos PD klientus, lai aprēķinātu PU funkcijas realizēšanai papildu nepieciešamo VPD nodarbināto skaitu, šobrīd jau esošo VPD nodarbināto skaits (6 VPD nodarbinātie) ir jāatņem no kopumā PU funkcijas realizēšanai nepieciešamā nodarbināto skaita (10 nodarbinātie – 6 nodarbinātie) un papildus VPD ir nepieciešami 4 nodarbinātie;
7. ņemot vērā, ka pēc grozījumu spēkā stāšanās VPD izpildei PU nonāks aptuveni pēc gada, papildu nodarbinātie būtu nepieciešami vienu gadu pēc grozījumu KL spēkā stāšanās – pirmajā gadā pēc izmaiņu ieviešanas papildu nodarbinātie nav nepieciešami;
8. ņemot vērā grozījumus KL 38.1 panta otrajā daļā, ka PU kā pamatsodu varēs piemērot uz laiku līdz pieciem gadiem, pieņemot, ka vidējais PU termiņš būtu trīs gadi, maksimālo PU klientu skaita pieaugumu KL grozījumu ietekmē VPD sasniegs ceturtajā gadā pēc grozījumu ieviešanas (skat. 1. tabulu zemāk).

1. tabula: Plānotais PU klientu skaits, ja PU tiek piemērota PD vietā nepilngadīgajiem

|  |  |  |  |  |  |  |
| --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** |
| **2021** | - |  |  |  |  |  |
| **2022** |  | PU 190 | PU 190 | PU 190 |  |  |
| **2023** |  |  | PU 190 | PU 190 | PU 190 |  |
| **2024** |  |  |  | PU 190 | PU 190 | PU 190 |
| **2025** |  |  |  |  | PU 190 | PU 190 |
| **2026** |  |  |  |  |  | PU 190 |
| **KOPĀ** |  | **190** | **380** | **570** | **570** | **570** |

**2021. gads** – nav nepieciešami papildu nodarbinātie.

**2022. gads** – plānoti 190 PU klienti /viena nodarbinātā slodze 19 klienti = 10 nodarbinātie nepieciešami PU lietu vadībai. 6 nodarbinātie VPD tiek jau šobrīd nodarbināti PD funkcijā, papildus 2022. gadā nepieciešami 4 jauni nodarbinātie.

**2023. gads** – plānoti 380 PU klienti (2022. + 2023. gadā iekārtotas lietas)/viena nodarbinātā slodze 19 klienti = 20 nodarbinātie nepieciešami PU lietu vadībai. 10 nodarbinātie VPD tiek nodarbināti, papildu nepieciešami 10 jauni nodarbinātie.

**2024. gads**  – plānoti 570 (2022. + 2023. + 2024. gadā iekārtotas lietas)/ PU klienti/viena nodarbinātā slodze 19 klienti = 30 nodarbinātie nepieciešami PU lietu vadībai. 20 nodarbinātie VPD tiek nodarbināti, papildus nepieciešami 10 jauni nodarbinātie.

**Kopā no 2022. gada līdz 2024. gadam darbam ar nepilngadīgiem probācijas klientiem nepieciešami 24 jauni nodarbinātie (skat. 2. tabulu zemāk).**

2. tabula: Nepieciešamais papildu VPD nodarbināto skaits (PU lietu vadītāji)

|  |  |  |  |  |  |  |
| --- | --- | --- | --- | --- | --- | --- |
| **2021** | **2022** | **2023** | **2024** | **2025** | **2026** | **KOPĀ**  **2020 - 2022** |
| **Nav nepieciešami papildu nodarbinātie** | 6 (esošie)  **4 (jauni)**  KOPĀ: 10 | 10 (esošie)  **10 (jauni)**  KOPĀ:20 | 20 (esošie)  **10 (jauni)**  KOPĀ: 30 | **-** | **-** | Kopā nepieciešami 30 nodarbinātie,  **no tiem 24 jauni nodarbinātie** |

**2. daļa: PU kā jauns pamatsods attiecībā uz pilngadīgajiem par atsevišķiem noziedzīgiem nodarījumiem, kas saistīti ar vardarbību un atkarībām par šādiem KL pantiem:**

*KL 126. pants. Tīšs vidēja smaguma miesas bojājums*

*KL 130. pants. Tīšs viegls miesas bojājums*

*KL 130.1 pants. Spīdzināšana*

*KL 174. pants. Cietsirdība un vardarbība pret nepilngadīgo*

*KL 248.2 pants. Jaunu psihoaktīvu vielu neatļauta izgatavošana, iegādāšanās, glabāšana, pārvadāšana, pārsūtīšana un jaunu psihoaktīvu vielu neatļauta lietošana*

*KL 253.2 pants. Narkotisko un psihotropo vielu neatļauta iegādāšanās, glabāšana un realizēšana nelielā apmērā un narkotisko un psihotropo vielu neatļauta lietošana*

*KL 340. pants. Karavīra piekaušana un spīdzināšana*

**Noslodzes pieauguma aprēķins:**

1. izlases grupa – PU kā jauns pamatsods pilngadīgajiempar atsevišķiem noziedzīgiem nodarījumiem, kas saistīti ar vardarbību un atkarībām: KL 126. pants; KL 130. pants; KL 130.1 pants; KL 174. pants; KL 248.2 pants; KL 253.2 pants; KL 340. pants.

Pēc VPD Probācijas klientu uzskaites sistēmas PLUS datiem probācijas klientu skaits, kuriem par minētajiem KL pantiem ir piemērots pamatsods – PD (bez papildsoda probācijas uzraudzība un naudas sods), un kuru izpilde ir uzsākta 2017. gadā – **451** probācijas klients.

1. pieņemot, ka **50 %** no probācijas klientu grupas (pilngadīgie par atsevišķiem noziedzīgiem nodarījumiem, kas saistīti ar vardarbību un atkarībām) pēc KL grozījumu spēkā stāšanās PD vietā varētu tikt piemērota PU, šis probācijas klientu skaits ir **226;**
2. salīdzinot darba laika patēriņu, kuru VPD nodarbinātais patērē PD un PU probācijas klientu lietu vadībai mēnesī:
   1. vienas PD lietas vadībai mēnesī vidēji tiek patērētas 5 stundas;
   2. vienas vidēja riska PU lietas vadībai mēnesī vidēji tiek patērētas 6 stundas;
3. darba laiks (darba stundu skaits), kuru VPD nodarbinātais patērē lietu vadībai vidēji mēnesī ir **152** stundas, kas nozīmē, ka mēnesī viena VPD nodarbinātā slodze ir:
   1. **strādājot ar PD lietām - 30 probācijas klienti** (mēneša darba stundu skaits (152 stundas)/vienam PD klientam paredzēto darba laiku mēnesī (5 stundas)), tas ir 152/5=30;
   2. **strādājot ar vidēja riska PU lietām - 25 probācijas klienti** (mēneša darba stundu skaits (152 stundas)/vienam vidēja riska PU klientam paredzēto darba laiku mēnesī (6 stundas), tas ir 152/6 ir 25;
4. šobrīd ar šāda apjoma (226 klienti) PD lietām strādā 8 VPD nodarbinātie (klientu skaits (226)/viena VPD nodarbinātā slodze PD jomā (30 klienti));
5. lai nodrošinātu šāda apjoma (226 klienti) PU lietu vadību, nepieciešami 9 nodarbinātie (klientu skaits 226/viena VPD nodarbinātā slodze PU jomā (25 klienti));
6. ņemot vērā, ka PU klienti aizvietos PD klientus, lai aprēķinātu PU funkcijas realizēšanai papildu nepieciešamo VPD nodarbināto skaitu, šobrīd jau esošo VPD nodarbināto skaits (8 VPD nodarbinātie) ir jāatņem no kopumā PU funkcijas realizēšanai nepieciešamā nodarbināto skaita (9 nodarbinātie – 8 nodarbinātie) un papildu VPD ir nepieciešams 1 nodarbinātais;
7. ņemot vērā, ka pēc grozījumu KL spēkā stāšanās VPD izpildei PU nonāks aptuveni pēc gada, papildu nodarbinātie būtu nepieciešami vienu gadu pēc grozījumu KL spēkā stāšanās – pirmajā gadā pēc izmaiņu ieviešanas papildu nodarbinātie nav nepieciešami;
8. ņemot vērā grozījumus KL 38.1 panta otrajā daļā, kas paredz, ka tiesa PU kā pamatsodu varēs piemērot uz laiku līdz pieciem gadiem un, pieņemot, ka vidējais PU termiņš būtu trīs gadi, maksimālo PU klientu skaita pieaugumu KL grozījumu ietekmē VPD sasniegs ceturtajā gadā pēc KL grozījumu ieviešanas (skat. 3. tabulu zemāk).

3. tabula: Plānotais PU klientu skaits, ja PU varētu tikt piemērota PD vietā *(attiecībā uz pilngadīgajiem par atsevišķiem noziedzīgiem nodarījumiem, kas saistīti ar vardarbību un atkarībām)*.

|  |  |  |  |  |  |  |
| --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** |
| **2021** | - |  |  |  |  |  |
| **2022** |  | 226 | 226 | 226 |  |  |
| **2023** |  |  | 226 | 226 | 226 |  |
| **2024** |  |  |  | 226 | 226 | 226 |
| **2025** |  |  |  |  | 226 | 226 |
| **2026** |  |  |  |  |  | 226 |
| **KOPĀ** |  | **226** | **452** | **678** | **678** | **678** |

**2021. gads** – nav nepieciešami papildu nodarbinātie.

**2022. gads** – plānoti 226 PU klienti/viena nodarbinātā slodze 25 klienti = 9 nodarbinātie nepieciešami PU lietu vadībai. 8 nodarbinātie VPD tiek jau šobrīd nodarbināti PD funkcijā, papildus 2022. gadā nepieciešams 1 jauns nodarbinātais.

**2023. gads** – plānoti 452 PU klienti (2022. + 2023. gadā iekārtotas lietas), viena nodarbinātā slodze 25 klienti = 18 nodarbinātie nepieciešami PU lietu vadībai. 9 nodarbinātie VPD tiek nodarbināti, papildus nepieciešami 9 jauni nodarbinātie.

**2024. gads** – plānoti 678 PU klienti (2022. + 2023. + 2024. gadā iekārtotas lietas), viena nodarbinātā slodze 25 klienti = 27 nodarbinātie nepieciešami PU lietu vadībai. 18 nodarbinātie VPD tiek nodarbināti, papildus nepieciešami 9 jauni nodarbinātie.

**Kopā no 2022. gada līdz 2024. gadam darbam ar pilngadīgiem probācijas klientiem nepieciešami 19 jauni nodarbinātie (skat. 4. tabulu zemāk).**

4. tabula: Nepieciešamais papildu VPD nodarbināto skaits (PU lietu vadītāji)

|  |  |  |  |  |  |  |
| --- | --- | --- | --- | --- | --- | --- |
| **2021** | **2022** | **2023** | **2024** | **2025** | **2026** | **KOPĀ**  **2022 - 2024** |
| **Nav nepieciešami papildu nodarbinātie** | 8 (esošie)  **1 (jauns)**  KOPĀ: 9 | 9 (esošie)  **9 (jauni)**  KOPĀ:18 | 18 (esošie)  **9 (jauni)**  KOPĀ: 27 | **-** | **-** | Kopā nepieciešami 27 nodarbinātie, no tiem **19 jauni nodarbinātie** |

**Lai nodrošinātu pamatsoda PU izpildi, VPD nepieciešams izveidot jaunas amata vietas darbam ar probācijas klientiem VPD teritoriālajās struktūrvienībās (skat. 2. un 4. tabulu):**

**2022. gadā – 5 jaunas amata vietas;**

**2023. gadā – 19 jaunas amata vietas;**

**2024. gadā – 19 jaunas amata vietas.**

Minētās amata vietas ir paredzētas VPD reģionu teritoriālo struktūrvienību nodaļu darbības nodrošināšanai (nepastarpinātais darbs ar probācijas klientu) un tās tiks proporcionāli sadalītas starp VPD reģionu teritoriālo struktūrvienību nodaļām, ņemot vērā aktuālo noslodzes stāvokli 2021. gada nogalē un arī turpmākajos gados. Ņemot vērā pēdējo gadu demogrāfiskās tendences, kas tiešā veidā ir saistītas arī ar probācijas klientu lietu vadības noslodzes izmaiņām VPD reģionu teritoriālo struktūrvienību nodaļās, paredzams, ka lielākā daļa no nepieciešamajām papildu amata vietām būs nepieciešamas Rīgas un Pierīgas reģionā, kā arī pilsētās citos reģionos, kas ietilps Rīgas aglomerācijā (Jelgava, Ogre, Jūrmala, Olaine).

Iesniedzējs:

tieslietu ministrs Jānis Bordāns